कल से पहाड़ों पर बारिश और बर्फबारी, मैदानों में बढ़ेगी ठंडक, छाएंगे बादल
चंडीगढ़ | फरवरीमें एक बार तो ऐसा लग रहा था कि गर्मी गई है। लेकिन पहाड़ों पर हुई बर्फबारी से मैदान में ठंडक बढ़ गई। रात का पारा 10 डिग्री के आसपास चल रहा है। दिन का तापमान 26 डिग्री तो हो गया है, लेकिन हवाएं अभी ठंडी हैं।
मौसम विभाग की मानें तो मंगलवार से एक बार फिर मौसम करवट ले सकता है। विभाग की ओर से जारी बुलेटिन में कहा गया है कि 7 और 8 मार्च को पहाड़ों पर बर्फबारी और बारिश हो सकती है। इसके चलते मैदानों में बादल छा सकते हैं। हालांकि दिन के तापमान में कुछ गिरावट नहीं होगी, लेकिन रातें ठंडी ही रहेंगी। इस बीच रविवार को दिन का अधिकतम तापमान 26.6 डिग्री दर्ज किया गया, जो सामान्य से एक डिग्री अधिक रहा। वहीं शनिवार रात का न्यूनतम तापमान 10.9 डिग्री दर्ज किया गया। विभाग के अनुसार सोमवार को मौसम साफ रहेगा। दोपहर के वक्त आंशिक बादल छाने के आसार हैं। दिन का अधिकतम तापमान 27 और न्यूनतम तापमान 14 डिग्री रह सकता है।
hin_Deva hin_Deva hin_Deva